CELEX: 32013D0119(01)
Language: hu
Date: 2013-01-17 00:00:00
Title: A Bizottság határozata ( 2013. január 17. ) a biztosítási szerződésekre vonatkozó európai joggal foglalkozó bizottsági szakértői csoport létrehozásáról

19.1.2013   
            
            
               HU
            
            
               Az Európai Unió Hivatalos Lapja
            
            
               C 16/6
            
         A BIZOTTSÁG HATÁROZATA
   (2013. január 17.)
   a biztosítási szerződésekre vonatkozó európai joggal foglalkozó bizottsági szakértői csoport létrehozásáról
   2013/C 16/03
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   mivel:
   
               (1)
            
            
               2010. július 1-jén a Bizottság konzultációt indított „a fogyasztók és a vállalkozások javára szolgáló európai szerződési jog felé történő előrehaladás szakpolitikai választási lehetőségeiről szóló zöld könyvről” (1). A biztosítási szektorban érdekelt számos szereplő, különösen a biztosítók és a biztosítási közvetítők képviselői nyilatkoztak úgy, hogy a szerződési jog eltérései akadályozzák a biztosítási termékek határon átnyúló kereskedelmét.
            
         
               (2)
            
            
               Az Európai Parlament 2011. június 8-i állásfoglalásában megismételte azt a korábbi kérését, hogy az opcionális eszköz hatálya terjedjen ki a biztosítási szerződésekre is, továbbá kifejtette azt a meggyőződését, hogy egy ilyen eszköz különösen hasznos lehetne a kisebb értékű biztosítási szerződések esetében, egyidejűleg felkérte a Bizottságot, hogy hozzon létre egy szakértői csoportot a pénzügyi szolgáltatásokkal kapcsolatos jövőbeni előkészítő munkák céljára annak biztosítása érdekében, hogy minden jövőbeni eszköz figyelembe vegye a pénzügyi szolgáltatási ágazat lehetséges egyedi jellemzőit.
            
         
               (3)
            
            
               A „fogyasztók és a vállalkozások javára szolgáló európai szerződési jog felé történő előrehaladás szakpolitikai választási lehetőségeiről szóló zöld könyvet” követően a Bizottság 2011. október 11-én elfogadta a közös európai adásvételi jogról szóló európai parlamenti és tanácsi rendeletre irányuló javaslatot. A javasolt közös európai adásvételi jog hatálya az áruk adásvételére vonatkozó szerződésekre, a digitális tartalomszolgáltatási szerződésekre és a kapcsolódó szolgáltatási szerződésekre korlátozódott, mivel az áruforgalom teszi ki az EU-n belüli kereskedelem legnagyobb részét, a digitális termékek kereskedelme pedig egyre nagyobb gazdasági jelentőséggel bír.
            
         
               (4)
            
            
               A Bizottság 2012. február 16-án elfogadta „A megfelelő, biztonságos és fenntartható európai nyugdíjak menetrendje” című fehér könyvet, amely kezdeményezéscsomagot terjesztett elő a kiegészítő nyugdíj-megtakarítások támogatása céljából. Az e csomag részét képező 19. intézkedés azt a bejelentést tartalmazta, hogy a Bizottság megvizsgálja a megtakarítási/beruházási funkcióval ellátott életbiztosítási termékek tervezésének és forgalmazásának szerződési jogához kapcsolódó akadályok eltávolításának szükségességét, azzal a céllal, hogy megkönnyítse egyes magánnyugdíj-termékek határokon átnyúló forgalmazását.
            
         
               (5)
            
            
               Figyelemmel „a fogyasztók és a vállalkozások javára szolgáló európai szerződési jog felé történő előrehaladás szakpolitikai választási lehetőségeiről szóló zöld könyvről” szóló konzultáció során az érdekeltektől kapott véleményekre, valamint az Európai Parlament 2011. június 8-i állásfoglalására, a Bizottság úgy véli, hogy érdemes alapos elemzést végezni kifejezetten a biztosítási ágazat helyzetét illetően. Tehát a Bizottság kész megvizsgálni, hogy a biztosítási szerződésekre vonatkozó jog terén fennálló eltérések akadályozzák-e a biztosítási termékek határokon átnyúló kereskedelmét.
            
         
               (6)
            
            
               A Bizottság elismeri, hogy figyelembe kell venni a pénzügyi szolgáltatási ágazat egyedi jellemzőit, ezért úgy ítéli meg, hogy szükség van egy szakértői csoport létrehozására, amely segítséget nyújt a Bizottságnak, és lehetővé teszi számára, hogy széles körű gyakorlati tapasztalatokat és ismereteket használjon fel az elemzése céljára.
            
         
               (7)
            
            
               A szakértői csoport megvizsgálja, hogy a tagállamok biztosítási szerződésekre vonatkozó joga közötti eltérések akadályozzák-e a határon átnyúló kereskedelmet, és amennyiben igen, mely konkrét biztosítási területeken áll fenn ilyen helyzet, beleértve egyes olyan életbiztosítási termékeket is, amelyek magánnyugdíjként szolgálhatnának. A szakértői csoport a megállapításai alapján jelentést ad ki.
            
         
               (8)
            
            
               A szakértői csoportot az érdekeltek képviselői alkotják, beleértve a biztosítási ágazatot, a biztosítási termékek legfontosabb igénybevevőit, valamint a biztosítási szerződések készítése terén tapasztalattal rendelkező gyakorlati szakembereket. A szakértői csoport olyan szakértőket is magába foglalhat, akik személyes minőségükben járnak el, köztük olyan tudományos szakembereket, akik különleges szaktudással rendelkeznek a szerződési jog, és különösen a biztosítási szerződések joga terén. A szakértői csoport összetétele a konkrét feladatoktól függően változhat.
            
         
               (9)
            
            
               A szakértői csoport tagjai számára meg kell határozni az információk nyilvánosságra hozatalára vonatkozó szabályokat.
            
         
               (10)
            
            
               A személyes adatok feldolgozását a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló, 2000. december 18-i 45/2001/EK európai parlamenti és tanácsi rendeletnek megfelelően kell végezni,
            
         A KÖVETKEZŐKÉPPEN HATÁROZOTT:
   1. cikk
   A biztosítási szerződésekre vonatkozó európai joggal foglalkozó bizottsági szakértői csoport
   Létrejön a biztosítási szerződésekre vonatkozó európai joggal foglalkozó bizottsági szakértői csoport (a továbbiakban: a szakértői csoport).
   2. cikk
   Feladatkör
   (1)   A szakértői csoport feladata, hogy olyan elemzést végezzen, amelynek révén segítséget nyújt a Bizottság számára annak vizsgálatához, hogy a szerződési jogok között fennálló eltérések akadályozzák-e a biztosítási termékek határon átnyúló kereskedelmét.
   (2)   Ha a szakértői csoport megállapítja, hogy a szerződési jogok között fennálló eltérések akadályozhatják a biztosítási termékek határon átnyúló kereskedelmét, meghatározza azokat a biztosítási területeket, amelyeket valószínűleg különösen érintenek ezek az akadályok.
   (3)   A szakértői csoport 2013 végéig jelentést tesz a Bizottságnak a megállapításairól.
   3. cikk
   Konzultáció
   A Bizottság kikérheti a szakértői csoport véleményét bármely, biztosítási szerződésekre vonatkozó joggal összefüggő ügyben, valamint a szerződési jog releváns kérdéseiben.
   4. cikk
   Tagság – Kinevezés
   (1)   A szakértői csoport legfeljebb 20 tagból állhat.
   (2)   A tagok lehetnek személyes minőségükben kinevezett személyek, közös érdeket – így a biztosítási szolgáltatókat, a biztosítási ügyfeleket, illetve a gyakorló jogászokat – képviselő személyek, valamint biztosítói szervezetek, biztosított ügyfelek szervezetei és jogászokat tömörítő szervezetek.
   (3)   A személyes minőségükben kinevezett tagok függetlenül, a közérdek szolgálatában járnak el. E tagokat a Jogérvényesülési Főigazgatóság főigazgatója nevezi ki a pályázati felhívásokra jelentkező azon szakértők közül, akik különleges ismeretekkel rendelkeznek a 2. és 3. cikkben említett területeken. A közös érdek képviselete érdekében kinevezett személyek nem az egyes érdekelteket képviselik. E tagokat a Jogérvényesülési Főigazgatóság főigazgatója nevezi ki pályázati felhívásokra jelentkező azon érdekeltek közül, akik jártassággal és határozott érdekeltséggel rendelkeznek a 2. cikkben említett területeken, és készek hozzájárulni a szakértői csoport munkájához. A szervezetek kijelölik képviselőiket. A tagok kinevezésére annak alapján kerül sor, hogy hajlandóak kellő időt szentelni arra, hogy hatékonyan járuljanak hozzá szakértői csoport tanácskozásaihoz.
   (4)   A szakértői csoport tagjait kétéves határozott időre nevezik ki, mely időszak e határozat elfogadásának időpontjától számított 24 hónapot követően fejeződik be.
   (5)   A szakértői csoport tanácskozásaihoz érdemben hozzájárulni többé nem tudó, illetve a tisztségéről lemondó, vagy az e cikk (3) bekezdésében vagy az Európai Unió működéséről szóló szerződés 339. cikkében előírt feltételeket nem teljesítő tag helyére annak hivatali idejének hátralevő részére új tag nevezhető ki.
   (6)   A személyes minőségükben kinevezett tagok aláírnak egy kötelezettségvállalási nyilatkozatot, amely szerint a közérdek szolgálatában járnak el, valamint egy nyilatkozatot az összeférhetetlenség hiányáról vagy fennállásáról.
   (7)   A csoport tagjainak nevét közzéteszik a bizottsági szakértői csoportok és más hasonló testületek nyilvántartásában (a továbbiakban: a nyilvántartás), valamint a Jogérvényesülési Főigazgatóság honlapján.
   (8)   A személyes adatok összegyűjtése, feldolgozása és közzététele a 45/2001/EK rendelettel összhangban történik (2).
   5. cikk
   Működés
   (1)   A szakértői csoport elnöke a Bizottság képviselője.
   (2)   A Bizottság szolgálatainak egyetértésével a csoport feladatmeghatározása alapján egyes konkrét kérdések tanulmányozására alcsoportok hozhatók létre. Amint megbízatásukat teljesítették, az alcsoportokat fel kell oszlatni.
   (3)   A Bizottság képviselője a szakértői csoport vagy alcsoport munkájába eseti alapon bevonhat olyan külső szakértőket is, akik egy adott napirendi kérdésben különösen jártasak. A Bizottság képviselője emellett megfigyelői státuszt adhat magánszemélyeknek, a szakértői csoportokra vonatkozó horizontális szabályok 8. pontjának (3) bekezdése szerinti szervezeteknek és tagjelölt országoknak (3).
   (4)   A szakértői csoport tagjai, valamint a felkért szakértők és megfigyelők betartják a Szerződésekben és azok végrehajtási szabályaiban előírt szakmai titoktartási követelményeket, valamint az EU minősített információinak védelmére a 2001/844/EK, ESZAK, Euratom bizottsági határozat mellékletében meghatározott bizottsági biztonsági szabályokat. E kötelezettségeik elmulasztása esetén a Bizottság bármely szükséges intézkedést meghozhat.
   (5)   A szakértői csoport és alcsoportjai általában a Bizottság helyiségeiben tartják üléseiket. A titkársági feladatok ellátásáról a Bizottság gondoskodik. A szakértői csoport és az alcsoportok ülésein részt vehetnek a Bizottság más olyan tisztviselői is, akiket az eljárás érint.
   (6)   A Bizottság a csoport tevékenységére vonatkozó lényeges dokumentumokat – így a napirendeket és jegyzőkönyveket – vagy a nyilvántartásban vagy a nyilvántartásból elérhető, külön erre a célra létrehozott weboldalon teszi közzé. Amennyiben egy dokumentum közzététele az 1049/2001/EK rendelet 4. cikkében meghatározottak szerint kedvezőtlenül befolyásolná valamely közérdek vagy magánérdek védelmét, a közzétételtől el kell tekinteni. A szakértői csoport tevékenysége során keletkezett bármilyen eredmény vagy arra vonatkozóan megszerzett jog, beleértve a szerzői jogot és egyéb szellemitulajdon-jogokat vagy iparjogvédelmi jogokat, kizárólag az Unió tulajdonát képezi, amely azokat – a szakértői csoport munkáját megelőzően keletkezett iparjogvédelmi jogok és szellemitulajdon-jogok kivételével – saját belátása szerint, földrajzi vagy egyéb korlátozás nélkül felhasználhatja, nyilvánosságra hozhatja, átruházhatja vagy átadhatja.
   6. cikk
   Az ülések költségei
   (1)   A szakértői csoport tevékenységeiben részt vevők szolgálataikért nem részesülnek javadalmazásban.
   (2)   A csoport munkájában részt vevők utazási és ellátási költségeit a Bizottság a hatályos bizottsági rendelkezéseknek megfelelően téríti meg.
   (3)   Az ülések költségeit az éves forrásfelosztási eljárás keretében megállapított, rendelkezésre álló előirányzatok kimerüléséig térítik vissza.
   7. cikk
   Alkalmazhatóság
   A határozatot az elfogadásától számított 24 hónapos időszakra kell alkalmazni. A Bizottság ezen időtartam lejárta előtt határoz esetleges meghosszabbításáról.
   
      Kelt Brüsszelben, 2013. január 17-én.
      
         
            a Bizottság részéről
         
         Viviane REDING
         
            alelnök
         
      
   
   
      (1)  COM(2010) 348 végleges, 2010.7.1.
   http://europa.eu/legislation_summaries/enterprise/business_environment/co0016_en.htm
   
      (2)  Az Európai Parlament és a Tanács 45/2001/EK rendelete (2000. december 18.) a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról (HL L 8., 2001.1.12., 1. o.).
   
      (3)  Lásd: http://ec.europa.eu/transparency/regexpert/PDF/SEC_2010_EN.pdf